Ses sterf in gru-botsingDie motor se wrak. Foto: Verskaf Ses mense is dood en drie is beseer toe twee voertuie laat Woensdagaand reg van voor op die N12-snelweg buite Potchefstroom in Noordwes gebots het. Volgens Russel Meiring, woordvoerder van ER24, het die trompop botsing tussen ŉ bakkie en ŉ motor sowat 15 km buite die dorp plaasgevind. “ER24-paramedici en ander nooddienste is net voor middernag na die toneel ontbied. Die twee voertuie se wrakke is in die middel van die pad aangetref en het aansienlike skade tydens die botsing opgedoen,” het Meiring gesê. Meiring het gesê ses insittendes was in die motor en drie in die bakkie. “Paramedici het die pasiënte ondersoek en bevind dat twee mans, ŉ vrou en twee kinders, vermoedelik tussen drie en vier jaar oud, veelvuldige beserings opgedoen het en geen tekens van lewe getoon het nie. Niks kon vir hulle gedoen word nie en hulle is op die toneel dood verklaar.” Die sesde persoon in die motor, ŉ vrou, het kritieke beserings opgedoen. Sy is op die toneel behandel en met ŉ private mediese helikopter na die Lenmed-hospitaal in Randfontein geneem vir mediese behandeling. “Drie mans is in die bakkie aangetref. Een man was reeds dood en die ander twee het matige beserings opgedoen.” Die twee beseerde mans is op die toneel gestabiliseer en met ŉ ambulans na ŉ nabygeleë hospitaal geneem vir verdere behandeling. Die ander man is op die toneel dood verklaar. Die presiese omstandighede rakende die ongeluk is nog nie bekend nie. Owerhede was op die toneel om ondersoek in te stel. Die bakkie se wrak. Foto: Verskaf